Cuneiform Tablet RA 58 126
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
um-ma šu-ḫu-bur-ma a-na pu-šu-ke-en₆ qí-bi-ma É-tám ša ṭí-ḫi-kà ša É DINGIR-ma-lik i-du-nu um-ma né-nu-ma qá-ab-li-tám nu-ra a-na-ku a-ni-ša-am ú-ṣa-am-ma É-bé-tám ú-lá ta-dí-in wa-ar-ki-a ša ki-ma ku-a-tí ù ša ki-ma i-a-tí ú-na-ḫi-du-ma É-bé-tám i-lá-qé-ú-ni-kum šu-ma a-dí a-lu-ku-ni É-bé-tám ša ki-ma ku-a-tí ù i-a-tí a-dí-ni lá lá-qé-ú MU 1 i-na a-lá-ki-a a-na-ku a-lá-qé-a-kum ú-la e-zi-ib-šu-nu a-šu-mì 1 GÚ AN.NA ša i-na ḫa-ḫi-im a-na lá-li-im a-šùr-ma-lik ù ir-ma-a-šùr ip-qí-du-ú-ni a-na-kam a-šu-mì AN.NA a-nim É lá-li-im aṣ-ba-at-ma um-ma šu-nu-ma ší-bi-kà ri-dam a-pu-tum a-ma-kam a-šùr-ma-lik ù ir-ma-a-šùr ší-bi-šu-nu ša i-nu-mì AN.NA a-na lá-li-im i-dí-nu-ni lu-da-ni-nu-ma ù KÙ.BABBAR 10 ma-na i ba-ab-tí-a a-ma-kam ma-mì-tù li-iṣ-bu-tù-ma a-ni-ša-am la ta-na-dí-a-nim KÙ.BABBAR ku-un-kà-ma šé-bi-lá-nim šu-ma ša ki-ma lá-li-im i-ba-ší a-wi-li ša-ḫi-sú-nu-ma KÙ.BABBAR li-il₅-qé-ú-ni-ma ù ma-la a-na ḫa-wi-li-a a-dí-in 0.33333 ma-na KÙ.BABBAR a-na ša-sá-ra-ra a-dí-in 10 GÍN KÙ.BABBAR ù 2 ma-na AN.NA a-na DUMU ú-ra-a mì-ma a-nim a-šu-mì kà-ri-im ú-ša-qí-il₅ a-ma-kam kà-ra-am KÙ.BABBAR e-ri-iš-ma šé-bi-lam